Strony SPD, Zwjazk 90/Zeleni a FDP předstajichu wčera w Berlinje naćisk koaliciskeho zrěčenja jako zakład za wutworjenje zhromadneho zwjazkoweho knježerstwa. Wuprajili su so wosebje nastupajo europsku wobydlersku iniciatiwu Minority SafePack (MSPI).
Budyšin (SN/at). Zastupjerjo narodnych mjeńšin w Němskej w předležacym naćisku koaliciskeho zrěčenja dokładnje za tym hladaja, kotru kedźbnosć jim přichodna ampla přicpěwa. Konkretnje su to tři sady: „Narodne mjeńšiny – danska mjeńšina, friziska ludowa skupina, němscy Sintojo a Romojo a serbski lud – su samozrozumliwy wobstatk našeje wjelorakeje towaršnosće.“ a „Iniciatiwu Minority SafePack proaktiwnje podpěrujemy a ju w Němskej zwoprawdźamy. Projekty k zachowanju a rozwiću mjeńšin, jich rěčow a kulturow wutwarjamy.“
bos_Latn szl_Latn